ЩIыкIафIэрэ Iущу
Жэпуэгъуэм и 1-4 -хэм Мейкъуапэ щекIуэкIа «Адыгэ пщащэ-2013» дунейпсо фестиваль-зэпеуэм и кIэух зэIущIэр дыгъуасэ Адыгейм и Къэрал филармонием щызэхэтащ. Еутых Iэсият и Iэдакъэ къыщIэкIа сом мелуанитху и уасэ тажыр зыIэрагъэхьэн папщIэ зэпеуащ Сауд Хьэрыпым, Сирием, Албанием, КъШР-м, КъБР-м, Краснодар крайм, Москва къалэ къикIа пщащэ 21-рэ.
УнэтIыныгъэ зэмылIэужьыгъуэу зэщхьэщыхауэ екIуэкIа зэпеуэм хъыджэбзхэм щагъэлъэгъуащ яIурылъ анэдэлъхубзэм и шэрыуагъыр, хабзэ зэрахэлъыр, я акъылым и жанагъыр, цIыху хэтыкIэ зэращIэр, хъуэрыбзэкIэ щIалэхэм зэрепсэлъэфыр, адыгэ шхыныгъуэхэм я пщэфIыкIэр зэращIэр, къызыхэкIа лъэпкъым и тхыдэм зэрыщыгъуазэр, гъащIэм зэрыхуэIущыр, иджы- рей зэманым декIуу зэрыпсэуфыр.
А псоми къэпщытакIуэхэр набдзэгубдзаплъэу кIэлъыплъа нэужь, «Гран-при» саугъэтыр хуагъэфэщащ Москва къикIа Кукуэнэ Бэллэ. Абы къыкIэлъокIуэ япэ вице-мисс хъуа пщащэ щIыкIафIэ, «Адыгэ псалъэ» газетым и корреспондент Щомахуэ Залинэ, етIуанэ вице-мисс хъуащ КъШР-м щыщ Дэбагъуэ Майе.
Пщащэхэм утыку щагъэлъэгъуа, адыгэ хъыджэбзым хэлъын хуей щэн дахэмрэ Iущагъымрэ кIэлъыплъащ Адыгей къэрал университетым и доцент, АР-м щIэныгъэхэмкIэ щIыхь зиIэ и лэжьакIуэ Унэрокъуэ Мирэ (къэпщытакIуэхэм я уна- фэщIщ), Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, АР-м щэнхабзэмкIэ щIыхь зиIэ и лэжьакIуэ, модельер цIэрыIуэ СтIащ Юрэ, УФ-м и СурэтыщIхэм я союзым хэт, КъБР-м щыщ цIыхубэ IэпщIэлъапщIэ Мэстафэ Вячеслав, «Адыгейм и тхьэIухуд», «Мейкъуапэ и мисс» зэпеуэхэм я унафэщI Щхьэщокъуэ Баязит, нэгъуэщIхэри.
Фестиваль-зэпеуэм кърихьэлIащ Адыгэ Республикэм и премьер-министр КумпIыл Мурат, АР-м и япэ президенту щыта Джарым Аслъэн, АР-м и ТхакIуэхэм я союзым и унафэщI МэшбащIэ Исхьэкъ сымэ, нэгъуэщIхэри.
Зыхуэдэ щымыIэ хъыджэбз щIыкIафIэу, пщащэ Iущу, зэчий зыбгъэдэлъ цIыху жану, дуней тетыкIэ екIу зыдэплъагъу къэшэн гуакIуэу зэпеуэм зыкъыщигъэлъэгъуащ ди лэжьэгъу Щомахуэ Залинэ. КъэпщытакIуэхэми, зэIущIэм кърихьэлIахэми къыхагъэщащ абы адыгэбзэ дахэ зэрыIурылъыр, и ныбжьым хуумыгъэфэщэну зэрыIущыр, зэ къеплъам щымыгъупщэн набдзэ къурашэрэ щIакIуэм хуэдэ щхьэц фIыцIэ Iуврэ зытелъ тхьэIухуду зэрыщытыр. УнэтIыныгъэ псори нэхъыфI дыдэхэм хабжэу къызэзынэкIа Щомахуэм игъэзэщIа «Уэркъ къафэ»-р къызэхуэса псоми гуIэфIтещIэж ящыхъуат. «Адыгэ унэ» тыкуэн-музейм и тхьэмадэ IутIыж Мэжид хуригъэда адыгэ бостейращ абы къыщыфэм щыгъар. Ар фащэ щIыкIэу ядат, езы Залинэ и анэшхуэм и дыжьын бгъэIулъыр тедарэ дыжьын бгырыпхыр щIэлъыжу.
Зэпеуэм зыхуэзыгъэхьэзыра адыгэ пщащэ нэхъ дахэхэмрэ нэхъ губзыгъэхэмрэ я нэхъыфIыр къыхэпхыныр тынштэкъым. Ауэ зэхьэзэхуэ щыхъукIэ, арыншауэ хъурэт?! КъыхэжаныкIахэр ягъэнаIуэри, абыхэм зыкIи емыфэгъуэкI адрей хъыджэбзхэри хэт нэхъ щIыкIафIэу, хэти нэхъ IэпэIэсэу, хэти нэхъ хабзэзехьэу къыхагъэщащ. Къэбэрдей-Балъкъэрым икIа КъуэщIысокъуэ Джульеттэ «къэфакIуэ пщащэ» цIэр къыфIащащ, Кул Марьянэ «Пщащэ нэфIэгуфIэ» хъуащ.
Я дахагъымрэ губзыгъагъымрэ насып куу къахудэкIуэну дохъуэхъу фестиваль-зэпеуэм хэта дэтхэнэ зы хъы-джэбзми!
НэщIэпыджэ Замирэ.
